**Standardvilkår og støtteberettigelsesregler for Region Midtjyllands udviklingspuljer**

Region Midtjylland

Regional Udvikling

# Indholdsfortegnelse

# Indhold

[Indholdsfortegnelse 2](#_Toc37932160)

[1. Projektbudget og finansiering 3](#_Toc37932161)

[2. Støtteberettigede udgifter til løn 3](#_Toc37932162)

[3. Tidsregistrering 4](#_Toc37932163)

[4. Udgifter til eksterne køb 4](#_Toc37932164)

[5. Interesseforbundne partnere 5](#_Toc37932165)

[6. Sund finansforvaltning og sparsommelighed 5](#_Toc37932166)

[7. Moms 5](#_Toc37932167)

# 1. Projektbudget og finansiering

Projektbudgettet skal indtastes i budgetskemaet for den ansøgte udviklingspulje. Projektets økonomi skal udspecificeres i de angivne kategorier, som budgetskabelonen er opdelt i.

Egenfinansiering

Egenfinansiering skal udgøre mindst 25 pct. af projektets samlede budget. Endvidere skal egenfinansieringen være på minimum 25 pct. af det enkelte års budget. Der kan således ikke gemmes egenfinansiering til et enkelt år i projektperioden.

Egenfinansieringen kan udgøres af løntimer, institutionens egne midler eller eksterne midler søgt ved andre fonde og andre eksterne finansieringskilder. Såfremt egenfinansieringen udgøres af løntimer, skal lønudgiften baseres på enten en standardsats eller den faktiske løn, jf. punkt 2, uanset om egenfinansieringen erlægges af uddannelsesinstitutioner, foreninger, virksomheder eller øvrige aktører.

# 2. Støtteberettigede udgifter til løn

Det støtteberettigede beløb til løn for medarbejdere og projektdeltagere i projektet opgøres som antallet af timer, som den pågældende projektmedarbejder eller projektdeltager har brugt i projektet, ganget med den beregnede timeløn.

En lønudgift kan baseres på enten den faktiske løn eller en standardsats. Dette gælder for alle deltagere, projektpartnere m.v. i et projekt, også såfremt der deltager private virksomheder i projektet.

Projektholder vælger en af følgende to modeller for afregning af lønudgifter:

Projektet afregner lønudgifter på baggrund af en standardsats på 350 kr. i timen.

Projektet afregner lønudgifter på baggrund af faktisk afholdte omkostninger - og skal således dokumentere disse omkostninger.

Følgende udgifter indgår i den støtteberettigede løn: A-indkomst før arbejdsmarkedsbidrag, pension (den faktisk afholdte og betalte medarbejder- og arbejdsgiverandel) og ATP (den faktisk afholdte og betalte medarbejder- og arbejdsgiverandel).

Lønudgiften pr. time beregnes som den støtteberettigede månedsløn divideret med normtiden for måneden. Den fastsatte normtid er på årsbasis 1628 timer.

# 3. Tidsregistrering

For at kunne medtage løn til projektdeltagere og projektmedarbejdere skal der udarbejdes en løbende registrering af projektdeltagerens/- medarbejderens faktisk medgåede projektrelevante tid. Projektrelevante timer registreres løbende, specificeret på arbejdets opgaver, forløbets aktiviteter og faktiske tidsforbrug pr. dag.

Der kan ikke anvendes faste faktorer for forberedelse, gennemførelse af aktiviteter m.v. Dette gælder for alle deltagere og projektpartnere i et projekt. Timeregistreringen for hver måned skal godkendes, dateres og underskrives af arbejdsgiver og projektmedarbejder.

Projektet kan vælge at tidsregistrere og godkende projektrelevante timer i et internt timeregistreringssystem, hvis ovenstående krav til timeregistreringen overholdes. Projektet kan også anvende Region Midtjyllands tidsregistreringsskema.

# 4. Udgifter til eksterne køb

Tilsagnsmodtager og projektpartner kan købe ekstern konsulentbistand til at gennemføre projektaktiviteter under hensyntagen til vilkåret om sund finansforvaltning. Eksterne indkøb skal ske i henhold til det almindelige prisniveau på markedet og under fuld konkurrence. For at dokumentere dette skal projektet og samarbejdspartnere, ved køb af eksterne konsulentydelser til en værdi over 30.000 kr. eksklusiv moms, gennemføre markedsafsøgning. Dette kan f.eks. gøres ved at indhente tre uafhængige tilbud. Gældende EU-regler og dansk lovgivning vedrørende udbud skal endvidere overholdes.

Alle projektpartnere, der afholder støtteberettigede udgifter og er en del af projektbudgettet/-regnskabet skal afregne udgifter til kostpris. Det betyder fx, at varer skal afregnes til indkøbspris, og at lønudgifter skal afregnes til den faktiske løn.

Hvis en ekstern leverandør deltager i et projekt og afholder udgifter i projektet, skal dennes udgifter afregnes til kostpris. En projektpartner, som én gang har afholdt udgifter i projektet, kan ikke bagefter skifte status til at være ekstern leverandør.

# 5. Interesseforbundne partnere

Afregning til markedspris kan kun ske, hvis køber og sælger ikke er interesseforbundne. At parter er interesseforbundne betyder, at to eller flere parter på grund af deres indbyrdes relation har sammenfaldende interesser ved valg af leverandør, fastlæggelse af pris, vilkår eller lignende. Ved sammenfaldende interesser forstås et indbyrdes ejerforhold, familiemæssige relationer, bestemmende indflydelse eller en fælles tilknytning til samme større organisatoriske enhed. Partnere i et projekt vil være at betragte som interesseforbundne.

Derfor kan udgifter til køb af varer eller ydelser, fx konsulentbistand eller undervisning, som erhverves hos en person, juridisk enhed, organisation eller en virksomhed, som en projektpartner er interesseforbundet med, ikke dokumenteres med en faktura mellem parterne. Udgiften skal i stedet afregnes og dokumenteres til kostpris.

# 6. Sund finansforvaltning og sparsommelighed

Tilskudsmidlerne fra Region Midtjylland er offentlige midler og tilskuddet skal derfor administreres økonomisk forsvarligt i overensstemmelse med princippet om sund finansforvaltning. Princippet om sund finansforvaltning skal sikre, at tilskudsmodtager anvender tilskuddet sparsommeligt, produktivt og effektivt. For interne udgifter som lønninger betyder det fx, at lønnen til en ansat i et projekt ikke må være højere end en almindelig, rimelig og realistisk løn for den arbejdsopgave, den ansatte udfører i projektet, ligesom der kun må medtages de timer i projektregnskabet, som direkte har med projektgennemførelsen at gøre. Eksterne indkøb skal ske i henhold til det almindelige prisniveau på markedet og under fuld konkurrence

# 7. Moms

Er tilskudsmodtager momsregistreret skal projektets indtægter og omkostninger opgøres eksklusiv moms. Der ydes ikke tilskud til moms.